**NOTĂ INFORMATIVĂ**

**la proiectul hotărârii Guvernului cu privire la organizarea**

**şi funcţionarea Agenţiei Rezerve Materiale**

***1. Condiţiile ce au impus elaborarea proiectului de act normativ***

Urmare realizării conceptului reformei administraţiei publice, prin Hotărârea Guvernului nr. 693 din 30 august 2017, a fost aprobat Regulamentul cu privire la organizarea şi funcţionarea Ministerului Afacerilor Interne, care a definit Ministerul ca organ central de specialitate al administraţiei publice, ce asigură elaborarea şi realizarea politicii guvernamentale în domeniul rezervelor materiale de stat şi de mobilizare.

Ulterior, la 22 decembrie 2017, de către Parlamentul Republicii Moldova a fost adoptată Legea nr. 318 pentru modificarea şi completarea unor acte legislative, prevederile căreia supune modificărilor Legea nr. 589-XIII din 22 septembrie 1995 privind materialele de stat şi de mobilizare. Legea în cauză modifică cadrul legislativ privind statutul juridic al Agenţiei Rezerve Materiale, aceasta devenind autoritate responsabilă de implementarea politicilor în domeniul rezervelor materiale de stat şi de mobilizare.

Proiectul hotărîrii de Guvern în cauză a fost elaborat de către Ministerul Afacerilor Interne şi în vederea aducerii în concordanţă a cadrului normativ în vigoare, la prevederile Legii nr. 98 din 04 mai 2012 privind administraţia publică centrală de specialitate, dar şi a Hotărârii Guvernului nr. 1001 din 26 decembrie 2011 privind punerea în aplicare a unor acte legislative.

La 12 martie 2017, prin Hotărârea Guvernului nr. 219 cu privire la Agenţia Rezerve Materiale, Agenţia, din autoritate administrativă centrală din subordinea Guvernului se reorganizează, prin transformare, în Agenţia Rezerve Materiale, autoritate administrativă în subordinea Ministerului Afacerilor Interne, fapt, care a condiţionat elaborarea noului Regulament privind organizarea şi funcţionarea Agenţiei, a structurii şi efectivului-limită ale acesteia.

***2. Principalele prevederi, evidenţierea elementelor noi***

Proiectul hotărârii Guvernului *„Cu privire la organizarea şi funcţionarea Agenţiei Rezerve Materiale”* propune aprobarea:

1) Regulamentului privind organizarea şi funcţionarea Agenției Rezerve Materiale;

2) Structura Agenției Rezerve Materiale;

3) Organigrama Agenției Rezerve Materiale;

4) Efectivul-limită al Agenției Rezerve Materiale şi

5) Lista hotărîrilor de Guvern care urmează a fi abrogate.

Concomitent, se stabileşte forma organizatorico-juridică a Agenţiei, competenţele, atribuţiile, modul de organizare a activităţii, precum şi structura şi efectivul-limită al acesteia.

Astfel, Agenţia Rezerve Materiale, se creează urmare reorganizării prin transformare – din autoritate administrativă centrală din subordinea Guvernului - în autoritate administrativă separată în subordinea Ministerului Afacerilor Interne, cu competenţe de implementare a politicilor statului în domeniul rezervelor materiale şi de mobilizare.

Misiunea Agenţiei constă în realizarea prerogativelor statului ce ţin de implementarea politicii în domeniul rezervelor materiale de stat şi de mobilizare, create în scopul intervenirii operative pentru apărarea ţării, protecţia populaţiei şi a economiei în situaţii excepţionale determinate de calamităţi naturale, epidemii, epizootii, accidente industriale sau nucleare, fenomene sociale sau economice, conjuncturi externe şi în caz de război, precum şi recepţionării/distribuirii de ajutoare umanitare, trimise în adresa statului.

În vederea realizării misiunii sale, Agenţia va avea următoarele funcţii de bază:

2) implementarea documentelor de politici şi supravegherea respectării legislaţiei în domeniul rezervelor materiale de stat şi de mobilizare;

3) asigurarea conducerii nemijlocite şi controlul subdiviziunilor din subordine;

4) administrarea, coordonarea activităţilor şi exercitarea controlului în domeniul rezervelor materiale şi de mobilizare ale statului;

5) crearea rezervelor materiale de stat, acumularea, stocarea/livrarea şi păstrarea bunurilor materiale;

6) crearea rezervelor de mobilizare, acumulare, stocare/livrare şi păstrare a acestora la întreprinderi, organizaţii şi instituţii, conform sarcinilor de mobilizare aprobate de Guvern;

7) acordarea asistenţei metodologice instituţiilor, întreprinderilor, organizaţiilor şi autorităţilor administraţiei publice locale privind modul şi condiţiile de stocare/livrare, păstrare şi eliberare a bunurilor materiale din rezervele materiale ale statului;

8) constatarea contravenţiilor prevăzute la art. 327 Cod Contravenţional etc.

În această ordine de idei, efectivul-limită al Agenţiei Rezerve Materiale *se propune a fi stabilit în număr de 98 unităţi.*

De menţionat, că pînă la reorganizare, Agenţia dispunea de un aparat central şi subdiviziuni teritoriale, cu un număr total de 131 unităţi (aparatul central - 33, inclusiv 28 funcţionarii publici: 1 – „fdp”, 1- „fpcns”, 1 – „pdtaf”, 2 – „pcpfdp”, 16 – „fpe”, 8 – „fpc” şi 4 - „pa”).

După reorganizare, numărul funcţionarilor publici în cadrul Agenţiei va fi de 33 unităţi (+5). Această majorare este dictată practic de reorganizarea integrală a direcţiilor/secţiilor/serviciilor Agenţiei, dar ţinem să menţionăm în mod special crearea unei noi secţii în cadrul Direcţiei rezerve de mobilizare, care va avea un şir de atribuţii specifice şi anume – secţia organizare şi implementare misiuni (cu 4 unităţi). Secţia va desfăşura o activitate specifică şi complexă, cu caracter secret, ce ţine de implementarea nemijlocită precum şi monitorizarea implementării planului de mobilizare a economiei naţionale.

În acelaşi timp, în cadrul Direcţiei economico-financiare, care pînă la reorganizare era compusă din cinci angajaţi, se creează două structuri – secţia planificare bugetară şi secţia evidenţă contabilă şi stocuri, care a motivat majorarea numărului de funcţionari cu 1 unitate. Această direcţie va desfăşura o activitate complexă privind evidenţa centralizată a bunurilor materiale din rezerva de stat şi de mobilizare, păstrate atît în cadrul subdiviziunilor sale, cît şi la agenţii economici (conform contractelor).

Astfel, urmare reorganizărilor, se propune ca Agenţia Rezerve Materiale să includă în componența sa: conducerea (director şi 1 director adjunct), 4 direcţii şi două servicii de sine stătătoare şi 1 centru, după cum urmează:

*Direcţia administrare a rezervelor materiale* – va realiza politicile statului în domeniul rezervelor materiale pentru asigurarea securităţii naţionale şi protecţia populaţiei în situaţii excepţionale. Direcţia în cauză, de comun cu subdiviziunile structurale ale Agenţiei, va asigura îndeplinirea sarcinilor de acumulare, împrospătare şi înlocuire a bunurilor materiale în rezervele statului, stocate atît la subdiviziunile subordonate Agenţiei, cît şi ale altor organe centrale de specialitate, precum şi în spaţiile agenţilor economici. Concomitent, va organiza păstrarea şi deservirea rezervelor materiale de stat; eliberarea bunurilor materiale din rezervele statului; va asigura recepţionarea, depozitarea, păstrarea şi evidenţa ajutoarelor umanitare sosite în adresa statului sau a celor care nu au indicat recepţionarul concret etc.

*Direcţia rezerve de mobilizare* - va realiza politicile statului în domeniul rezervelor de mobilizare pentru asigurarea securităţii naţionale şi protecţia populaţiei în situaţii excepţionale, inclusiv va implementa planul anual de pregătire pentru mobilizare a economiei naţionale şi a planurilor de activitate în condiţii excepţionale. Direcţia va îngloba două secţii: secţia administrare a rezervelor de mobilizare şi secţia organizare şi implementare misiuni (despre care s-a menţionat). Secţia administrare a rezervelor de mobilizare va desfăşura activităţi de creare a rezervelor de mobilizare, acumulare, livrare/stocare şi păstrare a acestora la întreprinderi şi asociaţii, conform sarcinilor de mobilizare aprobate de Guvern; eliberarea ajutorului umanitar din rezervele de mobilizare etc.

*Direcţia management instituţional* include: secţia juridică, secţia patrimoniu şi logistică, serviciul resurse umane, serviciul comunicare cu mass-media şi serviciul managementul documentelor.

Direcţia va contribui la realizarea obiectivelor Agenţiei prin acordarea suportului juridic, promovarea și implementarea unui management eficient al resurselor umane, menținerea și consolidarea managementului financiar și bugetar al Agenţiei, asigurarea unui management eficient a patrimoniului, evidența și gestionarea bunurilor din dotarea Agenţiei şi a subdiviziunilor sale, asigurarea comunicării eficiente cu mijloacele de informare în masă şi cu publicul, organizarea fluxului de documente etc.

*Direcţia economico-financiară*, activităţile căreia au fost descrise anterior.

*Serviciul achiziţii* – va efectua proceduri de achiziţii publice conform legislaţiei.

*Serviciul audit intern* – va efectua activităţi de audit intern în scopul evaluării sistemului de management financiar şi control al Agenţiei; va elabora rapoarte privind rezultatele activităţii de audit intern; va asigura documentarea constatărilor de audit intern şi va monitoriza implementarea recomandărilor de audit etc.

Totodată, se propune ca actualele subdiviziuni teritoriale ale Agenţiei să fie concentrate într-un *Centru* *de gestionare a rezervelor materiale*, fără personalitate juridică, cu păstrarea patrimoniului distinct. Centrul va gestiona rezervele materiale de stat şi de mobilizare şi crează pe baza actualului combinat „Liman” din mun. Chişinău, care se va transforma în depozit principal, activitatea de bază fiind păstrarea şi eliberarea bunurilor din rezervele materiale şi de mobilizare, stocarea şi păstrarea ajutoarelor umanitare transmise în adresa statului şi a bunurilor transmise de către inspectoratele fiscale teritoriale, în scopul completării rezervei de stat. Personalul Centrului va constitui 56 unităţi (personal bugetar, de deservire tehnică şi auxiliar), dislocat conform principiilor teritorial şi cel al specializării - rezerve materiale de stat şi rezerve de mobilizare.

Centrul va gestiona:

* depozitul principal, din mun. Chişinău;
* depozitul republican tehnico-material, din or. Orhei;
* depozitul nr. 1 din mun. Chişinău;
* depozitul nr. 2, din s. Curchi, r-nul Orhei,
* depozitul nr. 3, din or. Anenii Noi,
* depozitul nr. 4, din mun. Bălţi şi
* depozitul nr. 5, din or. Comrat.

Crearea Centrului de gestionare a rezervelor materiale, este dictată de specificul activităţii în domeniul rezervelor materiale de stat şi de mobilizare, în special de acumularea, împrospătarea, înlocuirea bunurilor materiale, care implică desfăşurarea unui şir de activităţi specifice.

Numărul funcţiilor de conducere în cadrul Agenţiei nu depăşeşte 30% din efectivul-limită al acestuia, în acest sens fiind asigurată respectarea prevederilor Hotărârii Guvernului nr. 1001 din 26 decembrie 2011 „Privind punerea în aplicare a unor acte legislative”.

Întreprinderile şi societăţile pe acţiuni administrate de Agenţia Rezerve Materiale (anexa nr. 4 la HG 827 din 16.12.2009 – Întreprinderea de stat „Rezervcom”; Întreprinderea de stat „Staţiunea tehnologică de maşini „Servmecanagro-R” şi Combinatul de produse cerealiere „Cereale-Flor” SA), în baza art. 4 din Hotărîrea Guvernului nr. 902 din 06.11.2017, urmează a fi transmise Agenţiei Proprietăţii Publice, în conformitate cu prevederile Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr.901 din 31 decembrie 2015.

***3. Fundamentarea economico-financiară***

Aprobarea şi implementarea prevederilor proiectului hotărârii Guvernului „Cu privire la organizarea şi funcţionarea Agenţiei Rezerve Materiale” nu necesită cheltuieli financiare suplimentare din bugetul de stat.

***4. Rezultatele scontate***

Urmare implementării prezentului proiect, Agenţia Rezerve Materiale – din autoritate administrativă centrală din subordinea directă a Guvernului, se transformă în autoritate administrativă în subordinea Ministerului Afacerilor Interne, care nu se va concentra, de rînd cu alte activităţi, pe cea de elaborare a actelor legislative şi a documentelor de politici în domeniul rezervelor materiale şi de mobilizare, dar se va axa doar pe implementarea acestora. În rezultat, accentul se va pune pe realizarea activităţilor menite să asigure gestionarea cât mai eficientă a rezervelor materiale de stat şi de mobilizare.

***5. Transparenţa în procesul decizional***

În scopul respectării prevederilor Legii nr. 239 din 13 noiembrie 2008 privind transparenţa în procesul decizional, proiectul a fost plasat pe portalul guvernamental www.particip.gov.md şi pagina oficială a MAI în reţeaua internet, directoriul ,,Transparența”/,,Consultări publice”.

**Ministru Alexandru JIZDAN**